CELEX: 32017D2224
Language: lt
Date: 2017-11-30 00:00:00
Title: 2017 m. lapkričio 30 d. Komisijos įgyvendinimo sprendimas (ES, Euratomas) 2017/2224, kuriuo iš dalies keičiamas Įgyvendinimo sprendimas 2014/844/ES, Euratomas, kuriuo Maltai leidžiama naudoti tam tikrus apytikrius įverčius nuosavų išteklių iš PVM bazei apskaičiuoti (pranešta dokumentu Nr. C(2017) 7861)

2.12.2017   
            
            
               LT
            
            
               Europos Sąjungos oficialusis leidinys
            
            
               L 318/37
            
         KOMISIJOS ĮGYVENDINIMO SPRENDIMAS (ES, Euratomas) 2017/2224
   2017 m. lapkričio 30 d.
   kuriuo iš dalies keičiamas Įgyvendinimo sprendimas 2014/844/ES, Euratomas, kuriuo Maltai leidžiama naudoti tam tikrus apytikrius įverčius nuosavų išteklių iš PVM bazei apskaičiuoti
   
      
         (pranešta dokumentu Nr. C(2017) 7861)
      
   
   (Tekstas autentiškas tik anglų ir maltiečių kalbomis)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalies antrą įtrauką,
   pasikonsultavusi su Nuosavų išteklių patariamuoju komitetu,
   kadangi:
   
               (1)
            
            
               pagal Tarybos direktyvos 2006/112/EB (2) 387 straipsnį tol, kol nors vienoje iš valstybių narių, kurios 2004 m. balandžio 30 d. buvo Bendrijos narės, tokie patys sandoriai neapmokestinami, Malta, laikydamasi jos įstojimo dieną joje taikytų sąlygų, gali ir toliau neapmokestinti tos direktyvos X priedo B dalies 9 punkte nurodytų sandorių; Pagal tą straipsnį į šiuos sandorius turi būti atsižvelgta nustatant nuosavų išteklių iš pridėtinės vertės mokesčio (PVM) bazę;
            
         
               (2)
            
            
               Komisijos įgyvendinimo sprendimu 2014/844/ES, Euratomas (3) Maltai leidžiama apskaičiuojant nuosavų išteklių iš PVM bazę taikyti fiksuotą tarpinės bazės procentinę dalį su viešuoju vandens ir keleiviniu transportu susijusių sandorių, nurodytų Direktyvos 2006/112/EB X priedo B dalies 8 ir 10 punktuose, atžvilgiu;
            
         
               (3)
            
            
               2017 m. balandžio 25 d. raštu Malta paprašė Komisijos leisti naudoti tam tikrus apytikrius įverčius nuosavų išteklių iš PVM bazei apskaičiuoti su pastatais ir žeme statybai susijusių sandorių, nurodytų Direktyvos 2006/112/EB X priedo B dalies 9 punkte, atžvilgiu. Apskaičiuodama kompensaciją už naujų pastatų ir žemės statybai tiekimą Malta žemę statybai įkainoja dukart daugiau už naujų pastatų kainą. Tikslus žemės statybai vertės apskaičiavimas būtų susijęs su administracine našta, kuri būtų nepagrįsta atsižvelgiant į tokių sandorių poveikį Maltos bendrai PVM išteklių bazei. Todėl Maltai turėtų būti leista apskaičiuoti nuosavų išteklių iš PVM bazę naudojant apytikrius įverčius, susijusius su naujais pastatais ir žeme statybai;
            
         
               (4)
            
            
               siekiant skaidrumo ir teisinio tikrumo, tikslinga nustatyti leidimo taikymo trukmę;
            
         
               (5)
            
            
               todėl Įgyvendinimo sprendimą 2014/844/ES, Euratomas reikėtų atitinkamai iš dalies pakeisti,
            
         PRIĖMĖ ŠĮ SPRENDIMĄ:
   1 straipsnis
   Į Įgyvendinimo sprendimą 2014/844/EB, Euratomas įterpiamas 2a straipsnis:
   
      „2a straipsnis
      Apskaičiuojant nuosavų išteklių iš PVM bazę nuo 2017 m. sausio 1 d. iki 2021 m. gruodžio 31 d. Maltai leidžiama naudoti apytikrius įverčius sandorių, nurodytų Direktyvos 2006/112/EB X priedo B dalies 9 punkte (nauji pastatai ir žemė statybai), atžvilgiu.“
   
   2 straipsnis
   Šis sprendimas skirtas Maltos Respublikai.
   
      Priimta Briuselyje 2017 m. lapkričio 30 d.
      
         
            Komisijos vardu
         
         Günther OETTINGER
         
            Komisijos narys
         
      
   
   
      (1)  OL L 155, 1989 6 7, p. 9.
   
   
      (2)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
   
      (3)  2014 m. lapkričio 26 d. Komisijos įgyvendinimo sprendimas 2014/844/ES, Euratomas, kuriuo Maltai leidžiama naudoti tam tikrus apytikrius įverčius nuosavų išteklių iš PVM bazei apskaičiuoti (OL L 343, 2014 11 28, p. 33).